MT Il-Ġurnal Uffiċjali ta’ l-Unjoni Ewropea C 120/57

Opinjoni tal-Kumitat Ekonomiku u Soċjali Ewropew dwar L-impatt tar-regoli ambjentali Ewropej fuq il-bidliet industrijali

(2008/C 120/15)

Fis-16 ta' Frar 2007, il-Kumitat Ekonomiku u Soċjali Ewropew, jaġġixxi taħt Regola 29(2) tar-Regoli tal-Proċedura tiegħu, iddeċieda jħejji Opinjoni fuq

L-impatt tar-regoli ambjentali Ewropej fuq il-bidliet industrijali.

Il-Kummissjoni Konsultattiva dwar il-Bidliet Industrijali, li hija inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar it-13 ta' Novembru 2007. Ir-rapporteur kien is-Sur Pezzini u l-ko-rapporteur kien is-Sur Nowicki.

Matul l-440 sessjoni plenarja tiegħu tat-12 u t-13 ta' Diċembru 2007 (seduta tat-12 ta' Diċembru), il-Kumitat Ekonomiku u Soċjali Ewropew adotta din l-opinjoni b'137 voti favur, vot kontra u astensjoni.

1. Konklużjonijiet u rakkomandazzjonijiet

1.1 Attwalment, il-politika ambjentali hija waħda mill-isfidi soċjali prinċipali li qed jaffaċjaw l-awtoritajiet pubbliċi u dawk responsabbli mit-teħid ta' deċiżjonijiet fil-qasam ta' l-ekonomija. Ir-risposta globali dewwemija għall-problemi ambjentali ma tistax tibqa' sservi ta' skuża għan-nuqqas ta' bidliet kemm leġislattivi kif ukoll fl-imġiba li jridu jseħħu sabiex ikun jista' jinkiseb l-iskop fundamentali ta' l-UE, jiġifieri l-għan li jinkiseb l-iżvilupp sostenibbli.

1.2 L-industrija Ewropea għandha l-potenzjal kbir li ssir ekonomija sostenibbli iżda dan is-suċċess ser jiddependi dejjem aktar mill-abilità ta' l-innovazzjoni fil-qasam tal-bidliet industrijali. Din il-bidla neċessarja tista' sseħħ permezz tal-ftuħ tas-swieq, tal-globalizzazzjoni, tal-bidliet teknoloġiċi u tal-bidliet fl-imġiba, li qegħdin jaċċelleraw permezz ta' aċċettazzjoni akbar tal-bżonn tal-protezzjoni ta' l-ambjent u r-riżorsi naturali.

1.3 Il-Kumitat jemmen li l-operaturi ekonomiċi u soċjali — kemm jekk huma pubbliċi kif ukoll jekk huma privati, il-politikanti u l-awtoritajiet pubbliċi għandhom jagħrfu li bħalissa qedgħdin naffaċċjaw revoluzzjoni industrijali ġdida, fejn fil-qalba ta' l-iżvilupp qed jitpoġġew il-kwalità tal-ħajja u ta' l-ambjent, bidliet li jirrikjedu aproċċ ġdid u integrat lejn il-proġettar, il-produzzjoni u l-konsum u lejn il-konservazzjoni u l-ġestjoni tar-riżorsi naturali.

1.4 Il-Kumitat jemmen li hemm bżonn urġenti li nħallu warajna dak l-atteġġjament difensiv u reattiv u ngħaddu għal ieħor sod u proattiv, fejn titħejja t-triq lejn il-futur permezz tat-tnedija ta' qafas ċar u stabbli għal azzjonijiet pożittivi u sostenibbli, fl-UE u fl-Istati Membri. Għalhekk hemm bżonn: — ta' l-iżvilupp u l-applikazzjoni ta' teknoloġiji nodfa tal-prodott u tal-proċess; — tal-promozzjoni ta' spirtu intraprenditorjali miftuħ għall-produzzjoni ekoloġika — tat-taħriġ tal-personal tekniku kwalifikat.

1.5 Il-KESE jemmen li huwa importanti li dan l-approċċ proattiv għandu jkun ibbażat fuq il-prevenzjoni aktar milli fuq ħidma korrettiva fuq azzjoni li tkun diġà saret. Huwa għandu jkun ibbażat fuq proċeduri uniformi għal dawk kollha involuti, proċeduri li jagħmlu parti minn kodiċi ambjentali Ewropew utli għall-leġislaturi, l-operaturi u l-konsumaturi.

1.6 Il-Kumitat huwa konvint li l-iżvilupp teknoloġiku u l-innovazzjoni għandhom ikunu l-ewwel u qabel kollox ir-responsabbiltà ta' l-awtoritajiet intraprenditorjali u pubbliċi. Madanakollu l-intraprendituri u l-awtoritajiet għandhom jiġu motivati, mħeġġa u appoġġjati wkoll minn politiki adegwati, Ewropej, nazzjonali u lokali u minn sħubiji pubbliċi-privati li jissimplifikaw u jilliberaw ir-riżorsi. Dan huwa essenzjali sabiex ikunu jistgħu jintlaħqu l-isfidi.

1.7 Il-Kumitat jemmen li huwa essenzjali li fil-livell ta' l-UE, l-inizjattivi industrijali ġodda u sostenibbli jiġu inkorporati fil-Fondi Strutturali, fl-innovazzjoni Komunitarja, fil-programmi ta' riċerka u ta' taħriġ u fl-istrumenti finanzjarji rilevanti.

1.8 Il-Kumitat ifakkar lill-Kummissjoni u lill-Istati Membri fil-bżonn li titħaffef il-proċedura ta' l-adozzjoni ta' miżuri konkreti ta' simplifikazzjoni sabiex jiġi eliminat ix-xogħol żejjed u sabiex jitnaqqsu l-ispejjeż burokratiċi u tekniċi imposti mill-leġislazzjoni attwali. Il-leġislazzjoni għandha tiġi semplifikata u konsolidata għall-konsistenza.

1.8.1 Hemm bżonn ta' koordinazzjoni tajba u ta' firxa wiesgħa ta' politiki u strumenti fuq livelli varji. Jeħtieġ ukoll li tiġi realizzata l-aktar politika ambjentali ċara possibbli, waħda li tista' tiġi applikata b'mod faċli u waħda li ma twassalx għal spejjeż finanzjari addizzjonali, b'mod speċjali għall-SMEs. Il-prinċipju ta' “inqas leġislazzjoni iżda leġislazzjoni aħjar” irid jirrifletti ruħu f'testi regolatorji konsolidati u konsistenti fil-qasam ta' l-ambjent, testi li jipprovdu ċertezza legali u trasparenza fl-aġġustament għall-bidliet industrijali, u li jikkonċentraw fuq l-aħjar mezz li bih jistgħu jiġu protetti r-riżorsi u l-ambjent, u li bih jistgħu jiġu applikati innovazzjonijiet sostenibbli, kompetittivi u teknoloġiċi fis-suq globali. L-SMEs għandhom ikunu fil-pożizzjoni li jassorbu l-ispejjeż ta' konformità mingħajr ma jikkompromettu l-vantaġġ kompetittiv tagħhom.

1.9 Il-Kumitat jenfasizza l-importanza li tiġi adottata malajr strateġija komunitarja integrata għall-perijodu fit-tul li tagħti element ta' ċertezza lill-awtoritajiet pubbliċi u privati responsabbli mit-teħid tad-deċiżjonijiet, u li tiffaċilita l-adattamenti teknoloġiċi u organizzattivi neċessarji sabiex jiġu rispettati livelli għoljin ta' protezzjoni ambjentali.

1.10 Il-Patt ta' Stabbiltà u Tkabbir jista' jiġi modifikat sabiex jirrifletti aħjar l-Istrateġija ta' Lisbona u l-għanijiet ta' Gothenburg dwar is-sostenibbiltà ambjentali sabiex b'mod ċar u trasparenti u mingħajr ma jkun hemm ostakoli għall-kompetizzjoni jitħeġġeġ l-investiment pubbliku fit-tul li hemm bżonn u li m'għandux jibqa' jaqa' taħt id-definizzjoni ta' “defiċit pubbliku”.

1.11 Ir-rapporti annwali ta' l-Istati Membri dwar il-proċess ta' Lisbona, għandhom jinkludu d-dettalji tal-pjanijiet ta' investiment ambjentali flimkien mar-riżultati ta' l-evalwazzjonijiet ex-post ta' l-attivitajiet leġislattivi u finanzjarji tagħhom. L-informazzjoni disponibbli għandha tfisser aħjar l-aspett ambjentali, li għandu jsir parti integrali mir-rapport sommarju tal-Kummissjoni, li ser jibda jiġi ppreżentat kull sena lill-Kunsill Ewropew tar-Rebbiegħa, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni.

1.12 Il-Kumitat jemmen li huwa importanti li l-politiki nazzjonali jirrimarkaw l-impatt pożittiv fuq l-ambjent li għandhom diversi strumenti ekonomiċi u inċentivi fiskali. Dan jgħodd b'mod speċjali għall-qasam tas-tassazzjoni, li għalih huma mixtieqa soluzzjonijiet Ewropej (1) u li għandu impatti fuq: — il-produzzjoni u l-impjieg; — l-użu tar-riżorsi naturali; — il-livelli ta' tniġġis ambjentali; — l-għażliet għal livelli għolja ta' protezzjoni ambjentali; — l-innovazzjoni teknoloġika ambjentali tal-proċessi, tal-prodotti u ta' l-organizzazzjonijiet.

1.13 Hemm bżonn li jiġu definiti malajr numru ta' għanijiet komuni sabiex tkun tista' tittieħed azzjoni fuq id-deċiżjonijiet ambizzjużi tal-Kunsill Ewropew tar-Rebbiegħa u l-Kunsill Ambjentali sussegwenti.

1.14 Il-Kumitat jisħaq mill-ġdid fuq ir-rwol essenzjali li għandhom jaqdu l-imsieħba soċjali u r-rappreżentanti tas-soċjetà ċivili organizzata (fuq diversi livelli u jibdew l-ewwel fil-livell Ewropew) fid-diskussjonijiet inter-settorjali u settorjali sabiex jindirizzaw il-problemi relatati mal-kompetittività, l-enerġija u l-ambjent. Dawn l-aspetti għandhom impatt sinifikanti fuq ħafna industriji, jirrikjedu bidliet strutturali importanti, b'mod partikolari fil-qasam tal-manifattura, u jirrikjedu koordinazzjoni stretta u organizzazzjoni integrata flimkien ma' sforz kontinwu għas-simplifikazzjoni u l-eliminazzjoni tal-burokrazija.

1.15 Il-Kumitat jemmen li l-problemi relatati ma' l-ambjent, ma' l-użu sostenibbli tar-riżorsi naturali, mal-ħolqien ta' opportunitajiet tas-suq u ta' impjiegi ġodda u ekoloġiċi jridu jiġu akkumpanjati minn ambjent favorevoli għan-negozju u għall-ħaddiema, ambjent li jiffavorixxi l-kapaċità ta' l-innovazzjoni tal-ħaddiema, u ambjent fejn jingħata l-appoġġ meħtieġ lill-ħaddiema fl-isforzi ekonomiċi, soċjali, kulturali u ta' taħriġ li huma kontinwament mitluba li jagħmlu sabiex ilaħħqu mal-kompetittività tas-suq.

1.16 Il-KESE u r-rappreżentanti ewlenin mill-Kummissjoni, mill-Kunsill u mill-Parlament Ewropew spiss sostnew li huwa essenzjali li jitnaqqas il-piż amministrattiv u burokratiku minn fuq il-kumpaniji sabiex l-enerġija ekonomika u soċjali tagħhom tkun tista' toħroġ u tkun tista' titpoġġa mill-ġdid fuq il-modernizazzjoni sostenibbli ta' l-ambjent u ta' l-istrutturi produttivi u organizzattivi.

1.17 Hemm bżonn ta' politika ta' l-intrapriża integrata u proattiva, li tkun kapaċi tikkombina l-protezzjoni ambjentali ma' kompetittività msaħħa, u li tkun kapaċi tħares il-kwalità tal-ħajja u l-impjieg, u li tagħti spinta lill-livelli ta' l-impjieg permezz ta' riżorsi umani kwalifikati u ta' ċertu għarfien: l-RTD (il-Faċilità għat-Tqassim tar-Riskju Finanzjarju), il-Programm għall-Kompetittività u l-Innovazzjoni u l-programm Life Plus għandhom jissaħħu permezz ta' aktar aċċessibbiltà u permezz tal-kompatibilità tagħhom ma' l-istrumenti strutturali u reġjonali ta' koeżjoni.

1.18 L-isforzi komunitarji għall-iżvilupp ta' soċjetà ta' informazzjoni għandhom jimmiraw lejn l-integrazzjoni ta' kwistjonijiet ambjentali, fil-programmi ta' edukazzjoni u ta' taħriġ tagħhom. Dawn l-isforzi għandhom jibdew mill-iskola primarja u jibqgħu sejrin sat-taħriġ professjonali, maniġerjali u xjentifiku.

1.19 Għandhom jiġu kkunsidrati b'konsistenza l-implikazzjonijiet domestiċi u internazzjonali tal-kwistjonijiet soċjali, ekonomiċi u ambjentali, sabiex il-kumpaniji jkunu jistgħu jikkompetu b'mod ugwali fis-suq globali u sabiex flimkien ma' l-iżvilupp sostenibbli tkun qed tiġi kkunisdrata wkoll l-interdipendenza ġdida u akbar li żviluppat bejn il-pajjiżi u ż-żoni kontinentali ekonomiċi ewlenin.

1.20 L-Ewropa għandha tkun kapaċi titkellem b'vuċi waħda fl-oqsma bilaterali u multilaterali sabiex jiġi assigurat li d-WTO u l-ftehim bilaterali mhux biss jingħataw dimensjoni soċjali iżda dimensjoni għal protezzjoni ambjentali b'saħħitha.

2. Daħla

2.1 Il-Kunsill Ewropew ta' Brussell tat-8 u d-9 ta' Marzu 2007, iffoka b'mod partikulari fuq l-ambjent u l-bidla fil-klima u stabbilixxa għanijiet konkreti.

2.1.1 L-għan dikjarat huwa li l-emissjonijiet tas-CO2 jitnaqqsu minn 20 % għal 30 % sa l-2020 u minn 60 % għal 80 % sa l-2050, meta mqabbla mal-livelli ta' l-1990.

2.2 Ir-rapport ta' progress annwali ta' l-2007 tal-Kummissjoni dwar l-Istrateġija ta' Lisbona għat-tkabbir u x-xogħol iffoka fuq il-bidla fil-klima, l-eko-innovazzjoni, l-effiċjenza ta' l-enerġija, is-sorsi ta' enerġija rinnovabbli u s-swieq ta' l-enerġija.

2.2.1 Fir-rapport tagħha, il-Kummissjoni enfasizzat li jekk tittieħed azzjoni impenjata f'dawn l-oqsma, ikunu jistgħu jinstabu soluzzjonijiet effiċjenti għall-problemi ambjentali, għall-użu sostenibbli tar-riżorsi naturali u għall-ħolqien ta' opportunitajiet ġodda tas-suq u ta' impjiegi ġodda.

2.3 Il-Kunsill Ambjentali ta' l-20 ta' Frar 2007 enfasizza li l-istrateġija rinovata għall-iżvilupp sostenibbli ta' l-UE u l-Istrateġija ta' Lisbona għat-tkabbir u x-xogħol huma komplementari u li l-Istrateġija ta' Lisbona tagħmel kontribuzzjoni importanti għall-għan prinċipali ta' l-iżvilupp sostenibbli. Huwa iddikjara mill-ġdid l-importanza ta' titjib fil-protezzjoni ambjentali, tal-bżonn li wieħed isegwi fit-triq ta' l-iżvilupp sostenibbli u li l-kwistjonijiet ambjentali jiġu integrati fil-politiki kollha.

2.4 Politika ambjentali iddisinjata sew; waħda li tagħraf sew il-bżonn ta' perijodi ta' aġġustament, u li tkun ispirata minn prinċipji ta' regolamentazzjoni aħjar, u minn leġislazzjoni u burokrazija issimplifikati, tista' tagħti kontribut pożittiv għall-kompetittività, it-tkabbir u l-impjieg permezz tal-promozzjoni ta' l-eko-innovazzjoni u r-riżorsi effiċjenti. Għandhom jiġu evitati dawk il-manipulazzjonijiet legali li jirriżultaw f'tibdil kontinwu fil-leġislazzjoni.

2.5 Il-Kunsill talab lill-Kummissjoni sabiex fil-futur qarib tippreżenta Green Paper dwar strumenti ta' azzjoni ambjentali bbażati fuq is-suq. Il-green paper għandha tissuġġerixxi strumenti ambjentali ekonomiċi li għandhom jintużaw flimkien mar-regolamentazzjoni u l-inċentivi finanzjarji ta' l-Istati Membri. Miżuri bħal dawn m'għandhomx joħolqu distorsjonijiet inġusti; u għandhom jimmiraw għall-kisba ta' effiċjenza ambjentali f'kull settur individwali tal-produzzjoni sabiex ikunu jistgħu jiġu applikati soluzzjonijiet lokali għall-problemi lokali.

2.5.1 Kif saħaq sew il-Kumitat, “… sabiex l-istrateġija għall-iżvilupp sostenibbli tkun tista' tagħti impuls serju, għandha twassal għal objettivi u linji gwida konkreti u kwantifikabbli, ibbażati fuq analiżi dettaljata”. Ir-reviżjoni tal-Kunsill, ta' l-Istrateġija għall-Iżvilupp Sostenibbli ta' l-UE, “tinkludi numru kbir ta' objettivi u miżuri, iżda ma tassoċjahomx ma' analiżi kwantitattiva ta' tagħrif u tendenzi u lanqas ma' analiżi kwalitattiva ta' kwistjonijiet u problemi” (2).

2.6 Huwa għalhekk essenzjali li s-CCMI tiddiskuti t-tema vasta ta' l-impatt tar-regoli ambjentali Ewropej fuq il-bidliet industrijali, filwaqt li tikkunsidra l-esperjenza akkwistata mill-KESE u mis-CCMI waqt il-preparazzjoni ta' diversi opinjonijiet dwar dan is-suġġett.

2.7 Il-Kunsill tal-Kompetittività ta' l-4 ta' Diċembru 2006 enfasizza l-bżonn tal-promozzjoni ta' l-eko-innovazzjoni (b'mod partikolari fl-industrija), tal-kompetittività u tar-Riċerka u l-Iżvilupp sabiex ikun jista' jiġi sfruttat il-potenzjal kollu tas-swieq ewlenin. Għalhekk għandhom jiġu promossi: — it-teknoloġiji sostenibbli u siguri, b'livell baxx ta' konsegwenzi negattivi fuq l-ambjent; — l-eko-disinn tal-prodotti; — is-sorsi ta' enerġija rinnovabbli; — l-effiċjenza ta' l-enerġija u l-preservazzjoni tar-riżorsi naturali; — is-servizzi tal-provvista ta' l-ilma. Ma' din il-lista għandha tingħadd ukoll l-effiċjenza fl-użu tal-materjali (3).

2.7.1 L-għan huwa li l-Ewropa tkun minn ta' quddiem fejn tidħol l-eko-innovazzjoni u li ssir l-aktar post effiċjenti fid-dinja f'termini ta' l-użu ta' l-enerġija.

2.8 Matul dawn l-aħħar snin, is-CCMI diversi drabi kkunsidrat fil-fond l-effetti ta' l-azzjoni li rriżultat mill-bżonn li wieħed ilaħħaq mad-domanda. Dan għamlitu fl-opinjonijiet adottati mill-Kumitat Ekonomiku u Soċjali Ewropew fil-25 ta' Settembru 2003 u fl-14 ta' Settembru 2006 (4): “Il-bidliet industrijali: is-sitwazzjoni attwali u l-prospettivi — Aproċċ globali”; “l-Iżvilupp Sostenibbli bħala l-forza ewlenija għall-bidliet industrijali”, CCMI/029 — CESE 1142/2006. L-għan ewlieni kien li tiġi studjata d-dinamika ta' żvilupp li jlaħħaq mal-bżonnijiet tal-ġenerazzjoni attwali mingħajr ma jikkomprometti l-bżonnijiet tal-ġenerazzjonijiet futuri (5).

2.9 L-għan ta' din l-Opinjoni fuq inizjattiva proprja madanakollu huwa li teżamina mill-qrib l-aspett tad-domanda ta' produzzjonijiet eko-sostenibbli, u li tanalizza d-dispożizzjonijiet ambjentali Ewropej li għandhom impatt kbir fuq l-operazzjonijiet ta' distribuzzjoni u produzzjoni u fuq il-prodotti, il-proċessi u l-provvista tas-servizzi.

2.10 Malli jiġi evalwat l-impatt operazzjonali tal-Politika Integrata tal-Prodotti (IPP), hija tkun tista' tibda tagħmel parti essenzjali mill-istrateġija komunitarja ta' l-iżvilupp sostenibbli. Il-prodotti kollha għandhom impatt fuq l-ambjent, kemm waqt il-produzzjoni kif ukoll waqt l-użu jew fil-fażi finali tal-prodott, jiġifieri ir-rimi tiegħu. Dan jgħodd ukoll għas-servizzi. L-UE qed tipprova tħeġġeġ lill-operaturi ekonomiċi u lis-soċjetà ċivili sabiex jinvolvu ruħhom fil-protezzjoni ambjentali permezz ta' miżuri bħall-eko-tikkettar, l-iskema komunitarja ta' l-eko-ġestjoni u l-verifika jew permezz ta' ftehim volontarju.

2.11 Protezzjoni ambjentali effettiva tirrikjedi evalwazzjoni preċiża ta' l-impatt fuq l-ambjent tad-deċiżjonijiet u l-azzjonijiet tal-bniedem. Għalhekk ir-riperkussjonijiet fuq l-ambjent jistgħu jiġu eżaminati kemm mil-lenti tal-prevenzjoni (upstream) permezz ta' sistema ta' evelwazzjoni ta' l-impatt fuq l-ambjent u permezz ta' proġetti privati, u kemm mill-lenti tas-soluzzjoni (downstream) permezz ta' kontroll ambjentali, li jinvolvi l-partijiet interessati, fl-Istati Membri.

2.11.1 Għandha tingħata l-istess attenzjoni lill-politika industrijali sostenibbli u lill-konsum sostenibbli.

2.12 Il-ħsarat imwettqa fiż-żoni naturali li huma protetti u fil-baħar, kif ukoll il-kontaminazzjoni tal-ħamrija huma suġġetti għal sanzjonijiet. Il-prinċipju “min iniġġes iħallas” daħal fis-seħħ permezz ta' l-adozzjoni tad-direttiva tar-responsabbiltà ambjentali, skond liema dawk li huma responsabbli minn ħsarat ambjentali jistgħu jiġu mitluba jħallsu għax-xogħol ta' tiswija ta' dawk il-ħsarat. Barra minn hekk jeżistu regolamenti Ewropej li jkopru l-ġestjoni ta' l-iskart, l-imballaġġ, l-istorbju, l-ilma, it-tniġġis atmosferiku, il-bidla fil-klima, ir-riskji naturali u ekoloġiċi u l-inċidenti li jinvolvu ċerti sustanzi perikolużi (6).

2.13 F'suq dejjem aktar globali, l-inkorporazzjoni sistematika tar-rekwiżiti ambjentali fid-disinn tal-prodotti (7), sabiex matul iċ-ċiklu ta' ħajja tal-prodott, jitnaqqas l-impatt negattiv fuq l-ambjent, huwa għan estensiv. Dan huwa s-suġġett ta' regolament speċifiku Ewropew li huwa wieħed mill-prijoritajiet tas-sitt Programm ta' Azzjoni Ambjentali ta' l-UE (2002-2012), li jipprevedi l-iżvilupp u l-implimentazzjoni ta' seba' strateġiji tematiċi (8), li jikkonċernaw, kemm b'mod ġenerali kif ukoll b'mod speċifiku, is-sistema tal-produzzjoni u d-distribuzzjoni, u li l-KESE diġà esprima l-fehmiet tiegħu dwarhom.

2.14 Is-CCMI jilqa' l-għan li tittieħed konsiderazzjoni tar-rekwiżiti ambjentali fl-istadji inizjali tal-ġestjoni tal-prodotti, tal-produzzjoni u tal-proċess ta' distribuzzjoni, dejjem jekk dawn ikunu jagħmlu parti integrali mill-Istrateġija ta' Lisbona, sabiex ikun jista' jerġa' jkun hemm sens ta' kompetittività fl-industrija Ewropea, li qed taffaċċja bidliet kemm fl-iżvilupp sostenibbli li jsegwi l-prinċipju ta' l-adeżjoni, kif ukoll fis-simplifikazzjoni u r-razzjonalizzazzjoni tal-piż tekniku u amministrattiv fuq il-kumpaniji, b'mod speċjali il-kumpaniji ż-żgħar.

2.15 Qafas koerenti ta' miżuri għall-integrazzjoni tar-rekwiżiti ekoloġiċi fl-istadju tad-disinn, l-iżvilupp, id-distribuzzjoni u r-rimi tal-prodotti li jikkonsmaw l-enerġija, jkopri aktar minn 70 % tal-prodotti li attwalment qed jiċċirkolaw liberalment fis-suq uniku (9). Dan il-qafas mhux limitat biss għall-aspetti tar-rendiment ta' l-enerġija iżda jkopri wkoll tip ta' impatt fuq l-ambjent (solidu, gass, storbju, emissjonijiet elettromanjetiċi eċċ.)

2.16 Madanakollu is-sistema ta' produzzjoni u distribuzzjoni hija affettwata minn firxa sħiħa ta' regolamenti ta' l-impatt ambjentali li jbiddlu b'mod radikali l-manifattura tal-prodotti u l-mod li bih jiġu provduti s-servizzi fl-Unjoni Ewropea. Dan il-korp leġislattiv jeħtieġ it-trasparenza, s-simplifikazzjoni u l-konsolidazzjoni. L-impenn komitarju fil-qasam tal-politika ambjentali jinqasam fil-miżuri tal-politiki l-oħra kollha, kemm jekk huma dawk li jinvolvu l-istandardizzazzjoni teknika, ir-regolamentazzjoni tas-sustanzi kimiċi skond ir-regolament REACH, il-politika ta' l-impjieg kif ukoll dawk li huma relatati mas-suq uniku u l-iskambju tal-prodotti u tas-servizzi.

2.17 L-implimentazzjoni tal-politika għandha tikkunsidra l-effetti kollaterali li ħafna drabi jnaqqsu l-iskop ta' l-objettivi prinċipali (10) iżda li jista' jkollhom konsegwenzi mhux mixtieqa fuq l-ekonomija jekk ma ssirx evalwazzjoni komprensiva li tkun tagħmel parti mill-qafas integrat (11).

3. Il-qafas attwali tal-miżuri ambjentali komunitarji

3.1 Attwalment, il-politika ambjentali hija waħda mill-isfidi soċjali prinċipali li qed jaffaċjaw l-awtorijitajiet pubbliċi u dawk responsabbli mit-teħid ta' deċiżjonijiet fil-qasam ta' l-ekonomija. Ir-risposta globali dewwemija għall-problemi ambjentali ma tistax tibqa' sservi ta' skuża għan-nuqqas ta' bidliet kemm leġislattivi kif ukoll fl-imġiba li jridu jseħħu sabiex ikun jista' jinkiseb l-iskop fundamentali ta' l-UE, jiġifieri l-għan li jinkiseb żvilupp sostenibbli, li huwa l-għan globali li qed jiffaċċjaw ukoll l-imsieħba tagħna madwar id-dinja kollha.

3.2 Fil-fehma tal-Kumitat (12), l-iżvilupp sostenibbli għandu jwassal għal aktar prosperità u ġustizzja fis-soċjetà Ewropea, soċjetà li tiggarantixxi ambjent aktar nadif, aktar sigur u aktar ta' ġid għas-saħħa, u li tipprovdi kwalità ta' ħajja aħjar għalina, għal uliedna u għal ulied uliedna. Dan madanakollu ser jirrikjedi konsistenza akbar bejn il-politiki u l-istrumenti ta' l-UE, sabiex jiġi assigurat aproċċ proattiv aktar milli burokratiku, aproċċ li jirrispetta d-dimensjonijiet ekonomiċi u soċjali tal-bidliet industrijali u li jtejjeb il-kapaċità tal-kumpaniji li jikkompetu b'mod effiċjenti f'kuntest globali.

3.3 Il-progress xjentifiku u teknoloġiku huwa essenzjali sabiex issir possibbli r-rikonċiljazzjoni bejn it-tkabbir ekonomiku u s-sostenibbiltà soċjali u ambjentali. Kif sostna sew il-Kumitat, “għandna bżonn ta' l-ogħla prestazzjonijiet fil-qasam xjentifiku u tekniku, li jinbidlu f'innovazzjonijiet u f'forza ekonomika kompetittiva mil-lat intraprenditorjali, sabiex nissalvagwardaw il-futur tagħna, per eżempju fir-rigward tal-kwistjoni ta' l-enerġija u l-klima, inżommu u ntejbu l-pożizzjoni globali tagħna fil-preżent, u niżviluppaw minflok ma nipperikolaw il-mudell soċjali Ewropew” (13).

3.4 Fis-7 Programm Qafas tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni, il-prijorità li ngħatat lill-ambjent hija ċara. F'dan il-kuntest, il-KESE sostna li l-protezzjoni ta' l-ambjent għandha importanza fundamentali għall-kwalità tal-ħajja u għall-pedamenti li proprju fuqhom hija mibnija l-ħajja tal-ġenerazzjonijiet attwali u dawk futuri. Li jiġu rikonoxxuti u riżolti l-problemi involuti, kemm jekk huma kkawżati mill-bniedem kif ukoll jekk huma naturali, huwa għan ambizzjuż ħafna u probabbilment anke indispensabbli. Din il-ħidma għandha relazzjoni intima ma' l-oqsma l-aktar diversi tar-riċerka u l-politika bħall-ekonomija, l-enerġija, is-saħħa u l-agrikoltura, inkluż il-monitoraġġ, dejjem b'konsiderazzjoni ta' l-aspetti globali u l-ftehimiet internazzjonali (14).

3.4.1 Il-Pjattaformi tat-Teknoloġija Ewropea (15) jipprovdu strument important li bih jista' jinfetaħ il-potenzjal ta' l-innovazzjoni li għandha l-Ewropa. L-istess jista' jingħad għall-Pjan ta' Azzjoni għat-Teknoloġiji Ambjentali li jindirizza s-“swieq mexxejja”.

3.4.2 Is-settur tal-manifattura ser ikompli jaqdi rwol sinifikanti fl-attività ekonomika Ewropea dejjem jekk jiżviluppa b'tali mod li jikkunsidra l-parametri l-ġodda tal-kwalità tal-ħajja, l-ambjent u l-ġestjoni tajba tar-riżorsi f'termini: — ta' mudelli ġodda tan-negozju; — tal-prodotti u s-servizzi ta' livell għoli ta' valur miżjud; — ta' inġinerija industrijali avvanzata permezz ta' l-użu ta' proċessi ekoteknoloġiċi; — ta' teknoloġiji u xjenzi produttivi emerġenti sabiex jiġu stabbiliti standards ekoloġiċi u teknoloġiċi; — ta' l-aġġornament tal-mudelli RTD u ta' l-infrastrutturi tat-taħriġ billi jiġu inkorporati parametri ambjentali ġodda; — ta' żvilupp fl-akkwist ekoloġiku; — tal-mezzi ta' finanzjament ġodda għat-teknoloġiji ambjentali kif previst fil-Pjan ta' Azzjoni (16); — ta' applikazzjoni aħjar ta' l-istandards tekniċi u tar-riċerka.

3.5 L-objettivi prijoritarji ta' l-istrumenti tal-politika ta' koeżjoni 2007-2013 jiddedikaw spazju tajjeb għall-iżvilupp sostenibbli u għandhom l-għan li jinkoraġġixxu s-sinerġiji bejn id-dimensjonijiet soċjali u ambjentali b'baġit totali ta' EUR 308 biljun: Il-ħarsien ta' l-ambjent għandu jiġi kkunsidrat fil-preparazzjoni tal-programmi u l-proġetti bil-għan li jiġi promoss l-iżvilupp sostenibbli (17).

3.5.1 L-ERDF jappoġġja dawk il-programmi li għandhom x'jaqsmu ma' l-iżvilupp reġjonali, mal-bidliet ekonomiċi, mat-tisħiħ tal-kompetittività u mal-kooperazzjoni reġjonali fl-Ewropa kollha. L-għanijiet tal-fondi tiegħu jinkludu l-ħarsien ta' l-ambjent u r-riċerka u l-prevenzjoni tar-riskju f'dan is-settur importanti, b'mod partikolori fir-reġjuni li għadhom lura fl-iżvilupp.

3.5.2 Il-fond ta' koeżjoni jgħin il-promozzjoni ta' interventi fis-settur ambjentali u tan-netwerks tat-trasport trans-Ewropej. Attwalment dan il-fond huwa disponibbli għall-Istati Membri bi dħul gross nazzjonali (DGN) ta' anqas minn 90 % tal-medja tal-Komunità (18), madanakollu, meta mqabbla mas-settur tat-trasport bit-triq, jidher ċar li ma tantx hemm fondi għall-infrastruttura ferrovjarja b'effetti preokkupanti fuq l-ambjent u l-kwalità tal-ħajja.

3.5.3 Il-fondi ta' koeżjoni ser jibdew jiġu allokati għal temi komuni bħar-riċerka u l-iżvilupp teknoloġiku, l-innovazzjoni, l-intraprenditorija, is-soċjetà ta' l-informazzjoni, it-trasport u l-enerġija, kif ukoll is-sorsi ta' l-enerġija rinnovabbli, il-ħarsien ta' l-ambjent, u kwistjonijiet relatata mar-riżorsi umani u l-politika tas-suq tax-xogħol.

3.5.4 Kif indika l-Kumitat, il-Fondi Strutturali u ta' Koeżjoni antiċipaw l-għanijiet ta' l-Istrateġija ta' Lisbona fid-dimensjonijiet kollha tagħha: tkabbir, koeżjoni, aktar impjieg u impjieg ta' kwalità aħjar, sostenibbiltà ambjentali, eċċ. Il-fondi għinu sabiex jissaħħaħ il-mudell soċjali Ewropew (19).

3.5.5 Il-Kumitat laqa' bi pjaċir (20), il-Programm Qafas għall-Kompetittività u l-Innovazzjoni 2007-2013, li jiġbor fih ukoll il-programm Intelligent Energy — Europe Programme, li għandu l-għan tal-promozzjoni ta' l-iżvilupp sostenibbli fil-qasam ta' l-enerġija u tat-titjib fl-effiċjenza ta' l-enerġija, fis-sigurtà tal-provvista u fis-sorsi rinnovabbli. L-istrument finanzjarju LIFE PLUS, minkejja li nieqes mill-fondi (21), għandu l-għan li jagħti kontribut fl-iżvilupp u d-dimostrazzjoni ta' approċċi u strumenti innovattivi għall-politiki; isaħħaħ il-bażi ta' l-għarfien għall-iżvilupp; fil-valutazzjoni, il-monitoraġġ u l-evalwazzjoni; l-iżvilupp tal-kapaċità; l-iskambju ta' prattiki tajba; it-titjib tal-gvernanza ambjentali; id-disseminazzjoni ta' l-informazzjoni; u li titqajjem kuxjenza dwar il-kwistjonijiet ambjentali.

3.5.6 Kif fakkar il-Kumitat f'opinjonijiet oħra tiegħu, ta' min isemmi wkoll il-fondi individwali mogħtija mill-Bank Ewropew ta' l-Investiment għall-proġetti tal-ħarsien ta' l-ambjent. Dawn jirrappreżentaw terz tal-fondi individwali kollha, li ammontaw għal EUR 10,9 biljun, fl-Unjoni Ewropea fl-2005.

3.5.7 Il-Kumitat enfasizza li f'kuntest bħal tagħna, hekk miftuħ għall-kompetizzjoni globali, kull strateġija ta' gvernanza għal żvilupp lokali u reġjonali li jkun soċjalment responsabbli, għandha tassigura dinamiċi sostenibbli għall-iżvilupp ekonomiku u għal standards soċjali għoljin, sabiex ikun hemm livelli għolja ta' sostenibbiltà ambjentali u soċjali kemm fl-iżvilupp tal-produzzjoni kif ukoll fl-iżvilupp tal-konsum (22).

3.5.8 Il-Kumitat jemmen ukoll li peress li 40 % (23) ta' l-emissjonijiet tas-CO2 ġejjin mill-bliet, politika ta' l-ippjanar urban “għandha tkun prijorita għall-konformità ma' l-istandards u r-regolamenti relatati mal-miri ta' l-UE rigward il-kwalità ta' l-arja fil-bliet …”.

3.6 Barra minn hekk, ir-regoli attwali dwar l-għajnuna statali fil-qasam ta' l-ambjent, li dwarhom il-KESE tkellem ukoll (24), jagħrfu tliet tipi ta' għajnuna statali: — għajnuna għall-operazzjoni, mogħtija għall-ġestjoni ta' l-iskart u għall-konservazzjoni ta' l-enerġija; — għajnuna għall-assistenza ambjentali jew parir, maħsuba għall-intrapriżi żgħar u ta' daqs medju (SMEs) (25); — għajnuna għall-investiment meħtieġ sabiex jintlaħqu l-objettivi ambjentali, sabiex jitnaqqsu jew jiġu eliminati t-tniġġis u l-pollutanti jew sabiex il-proċess tal-produzzjoni jkun adattat għall-ħarsien ta' l-ambjent. Dawn ir-regoli jridu jiġi riveduti sa l-aħħar ta' l-2007.

3.7 Il-Kumitat jemmen li hemm bżonn immedjat ta' l-azzjonijiet segwenti: — it-titjib u tisħiħ ta' l-Iskema ta' l-Iskambju ta' l-Emissjonijiet (26); — l-iżvilupp ta' sistemi tal-ġabra u l-ħażna tal-karbonju; — li jiġi limitat it-trasport ta' l-emissjonijiet; — li l-attenzjoni għandha tkun fuq it-tkabbir sostenibbli; — l-investigazzjoni tal-potenzjal ta' żieda fl-effiċjenza ta' l-enerġija permezz ta' titjib fl-informazzjoni tal-konsumatur, permezz ta' l-implimentazzjoni tal-linji gwida għall-użu ta' l-enerġija fil-bini u permezz tal-Karta Ewropea li jmiss dwar id-drittijiet tal-konsumaturi ta' l-enerġija (27).

3.7.1 S'issa ġara li l-effett tat-titjib fl-effiċjenza tal-karburant ma tantx deher minħabba ż-żieda fit-trasport tal-passiġġieri u tal-merkanzija, li ġabet magħha żieda netta fl-emissjonijiet tal-gassijjiet b'effett ta' serra (ara d-database ta' l-International Climate Change Partnership — l-Aġenzija Ewropea għall-Ambjent) (28). Fil-livell lokali għad hemm problemi serji bħall-konġestjoni tat-traffiku, it-tniġġis bil-ħoss u l-emissjonijiet ta' partikuli separati, għalkemm il-progress li sar fit-teknoloġiji tal-filtrazzjoni jaf ikollu riżultati tajba fil-futur (29).

3.8 Fi-livell regolatorju u dak leġislattiv, kif ukoll mil-lat ambjentali, l-implimentazzjoni mhix sodisfaċenti għaliex, l-aħħar riżultati ta' l-Iskorbord tas-Suq Intern ta' Frar 2007, juru li l-akbar numru ta' ksur tad-dispożizzjonijiet tas-suq uniku saru fil-qasam ta' l-ambjent. Dawn jammontaw għal 18 % tal-ksur kollu. Jekk ma' din iċ-ċifra jiżdied ukoll in-numru ta' ksur li jsir fl-oqsma ta' l-enerġija u t-trasport, dan ikun ifisser terz tal-ksur kollu (30).

3.8.1 L-ewwel biċċa leġislazzjoni komunitarja, li inkludiet il-prinċipju “min iniġġes iħallas” bħala wieħed mill-objettivi prinċipali tagħha, kienet id-Direttiva 2004/35/KE tal-21 ta' April 2004 dwar ir-responsabbiltà ambjentali fl-oqsma tal-prevenzjoni u t-tiswija tal-ħsara fuq l-ambjent u li l-Kumitat laqa' bi pjaċir (31), l-għan prinċipali tagħha hija l-prevenzjoni tal-ħsara u r-restawr tan-natura għall-kondizzjoni oriġinali tagħha.

3.8.2 Fl-2006 saru diversi reviżjonijiet ta' biċċiet mil-leġislazzjoni bl-għan li jtejbu, jissimplifikaw u jirrazzjonalizzaw il-mekkaniżmi regolatorji, leġislattivi u amministrattivi. Dawn huma: — id-Direttiva 2002/95/KE (RoHS), dwar il-projbizzjoni u r-restrizzjoni ta' l-użu taċ-ċomb, tal-merkurju, tal-kadmju, tal-kromju essavalenti u tar-retardanti tal-fjammi tan-nar fit-tagħmir elettriku u elettroniku; — id-Direttiva 2002/96/KE, magħrufa wkoll bħala d-Direttiva WEEE dwar il-prevenzjoni u r-restrizzjoni tal-flussi ta' l-iskart f'dumps, permezz tal-politiki ta' l-użu mill-ġdid u r-riċiklaġġ tat-tagħmir u l-komponenti; — id-Direttiva ta' l-IPPC dwar il-Prevenzjoni u l-Kontroll Integrati tat-Tniġġis; — id-Direttiva ta' Qafas dwar l-Iskart (32), li tiġbor flimkien dawn it-tliet direttivi msemmija hawn fuq.

3.8.3 Il-Kumitat jemmen li dawn jipprovdu lill-produtturi b'opportunitajiet eċċellenti li jintegraw aspetti ambjentali fl-istrateġija industrijali tagħhom għall-perijodu fit-tul, u li joħolqu opportunitajiet tas-suq permezz ta' prestazzjoni ambjentali mtejba tal-prodotti u tal-proċessi ta' produzzjoni.

3.8.4 Kif sostna l-Kumitat fl-Opinjoni tiegħu dwar is-suġġett (33), fir-rigward tal-Politika Integrata tal-Prodotti (IPP), għandha tingħata importanza speċjali lid-Direttiva ta' Qafas tal-EUP 2005/32/KE dwar l-eko-disinn ta' prodotti li jużaw l-enerġija, li tkopri t-tagħmir kollu li juża l-enerġija, kemm jekk hija ġġenerata mill-elettriku kif ukoll jekk hija ġenerata mill-karburanti fossili, bl-għan li tippromovi qafas li jintegra l-konsiderazzjonijiet ambjentali fl-istadju tad-disinn f'numru ta' setturi industrijali.

3.8.5 Ir-Regolament KE/1907/2006, aktar magħruf bħala REACH jew Ir-Reġistrazzjoni, il-Valutazzjoni u l-Awtorizzazzjoni ta' Sustanzi Kimiċi, ser tieħu l-post ta' madwar 40 regolament u toħloq sistema waħda għas-sustanzi kimiċi kollha. Fil-passat (34), il-Kumitat esprima tħassib dwar il-kumplessità tar-regolament u t-tul ta' l-annessi tekniċi tiegħu.

3.9 Fir-rigward tal-miżuri volontarji, illum il-ġurnata jeżistu strumenti utli li jvaraw minn Ftehim Ambjentali u l-iskema Ewropea ta' l-eko-disinn, għall-iskema Komunitarja ta' l-eko-ġestjoni u l-verifika (EMAS). Ma' din ta' l-aħħar jistgħu jingħaddu wkoll l-oqsfa proposti għar-responsabbiltà soċjali korporattiva u l-iżvilupp ta' territorji responsabbli soċjalment.

3.9.1 Il-pjan ta' azzjoni tal-Ftehim Ambjentali, ippreżentat mill-Kummissjoni f'Lulju 2002 (35), u li kien is-suġġett ta' opinjoni tal-KESE (36), kellu l-għan li jassigura strateġija għal aktar azzjoni kkoordinata sabiex jiġi ssimplifikat l-ambjent regolatorju, b'konformità mal-mandat tal-Kunsill Ewropew ta' Lisbona, li kien ikkonfermat fis-summits ta' Stokkolma, ta' Laeken u ta' Barċellona, għaċ-ċertezza legali u għall-promozzjoni ta' ambjent dinamiku għall-operaturi ekonomiċi.

3.9.2 Barra minn hekk, sa mill-1996, il-Kummissjoni kienet diġà nediet ftehim ambjentali volontarju fil-forma ta' strumenti ta' awto-regolamentazzjoni u ko-regolamentazzjoni, li għandhom il-vantaġġi li jisfruttaw l-attitudni antiċipattiva ta' l-industrija u li joħorġu b'soluzzjonijiet effettivi u adegwati għall-problemi. Dawn l-istrumenti jassiguraw ir-realizzazzjoni rapida ta' l-objettivi, titjib sinifikanti fil-qasam tal-metodi leġislattivi billi jagħmluhom anqas kumplessi, aktar flessibbli, aktar intelliġibbli u jqarrbuhom lejn iċ-ċittadini ta' l-Unjoni, u l-promozzjoni ta' l-adozzjoni ta' ftehim ambjentali volontarju fil-livell Komunitarju (37).

3.9.3 Fir-rigward ta' dan, il-Kumitat jinsisti li l-Kummissjoni dejjem għandha tikkunsidra jekk l-objettivi tagħha jirrikjedux qafas regolatorju jew jekk strumenti ta' awto-regolamentazzjoni u ko-regolamentazzjoni jkununx fil-verità biżżejjed. Il-KESE jemmen li minn fost l-għażliet kollha disponibbli, għandu jintgħażel dak l-għan li permezz tiegħu jistgħu jintlaħqu l-istess objettivi bi prezz u piż amministrattiv irħas, u li permezz tiegħu jista' jiġi assigurat livell massimu ta' trasparenza u ta' parteċipazzjoni tal-partijiet interessati (38).

3.9.4 Is-suċċess potenzjali ta' l-eko tikketta Ewropea, li skond ir-Regolament (KE) 1980/2000, jistgħu jirrikjedu l-kumpaniji sabiex jippromovu dawk il-prodotti li għandhom anqas effett fuq l-ambjent minn prodotti oħra ta' l-istess kategorija, u sabiex jipprovdu lill-konsumaturi b'informazzjoni ċara u xjentifika dwar il-prodott, jista' jitlef xi ftit mill-impatt tiegħu biss minħabba ż-żieda fit-tikketti Komunitarji u fl-eko tikketti nazzjonali oħra: L-adozzjoni ta' sistemi differenti ta' tikkettar ekoloġiku (inklużi l-green claims u l-awto-dikjarazzjoni), hija problematika, għaliex iġġib magħha l-bżonn ta' aktar strumenti u mekkaniżmi ta' monitoraġġ fil-livell nazzjonali, sabiex jivverifikaw il-validità ta' dawn is-sistemi. B'relazzjoni ma' dan, ta' min ifakkar li l-KESE, fl-opinjoni tiegħu dwar ir-Regolament (39) il-ġdid għall-eko tikkettar, iddikjara li huwa kontra ż-żieda fit-tikketti “ħodor” għaliex din tista' toħloq konfużjoni u tfixkil fost il-konsumaturi (40).

3.9.5 Il-Kumitat bi pjaċir laqa' (41) l-applikazzjoni volontarja ta' l-iskema Komunitarja ta' l-eko-ġestjoni u l-verifika (EMAS) u jħares lejha bħala strument utli għall-kisba ta' l-objettiv prinċipali, dak tal-promozzjoni ta' tendenzi sostenibbli ta' produzzjoni u konsum (42). L-użu ta' l-EMAS jippermetti lill-organizzazzjonijiet u l-istituzzjonijiet individwali sabiex jesploraw soluzzjonijiet konkreti sabiex ikejlu u jnaqqsu l-impatt ambjentali ta' diversi attivitajiet, per eżempju l-użu ta' l-enerġija u ta' materjali u l-ivjaġġar bil-karozza, bil-ferrovija jew bl-ajru (43).

3.9.6 Kif insista kemm-il darba l-Kumitat (44), ir-responsabbiltà soċjali korporattiva hija kontribut importanti sabiex ikun jista' jiġi realizzat l-objettiv li ħolqot għaliha nniffisiha l-UE fis-Summit ta' Lisbona. Dan il-prinċipju ma jistax jiġi iżolat mill-prinċipji l-oħra ta' territorji responsabbli soċjalment u ta' gvernanza territorjali tal-bidliet industrijali. Dan jista' jseħħ permezz tal-ġenerazzjoni u l-iżvilupp ta' negozji ġodda, ta' profili professjonali ġodda u aktar impjiegi u impjiegi ta' kwalità aħjar, filwaqt li jiġi preservat il-mudell soċjali Ewropew (45), li jkun hemm enfasi fuq ekonomija bbażata fuq l-għarfien u permezz ta' approċċ territorjali integrat sabiex titħeġġeġ il-protezzjoni ta' l-ambjent waqt il-bidliet ekonomiċi u industrijali (46). Bejn il-perijodu 2000-2005 in-nefqa ta' l-UE għall-protezzjoni ta' l-ambjent laħqet il-medja annwali ta' madwar 1,7 % tal-valur miżjud ta' l-industrija (47).

3.9.7 Is-suġġett ta' l-integrazzjoni ta' l-aspetti ambjentali fl-istandardizzazzjoni Ewropea ġie indirizzat diversi drabi fl-opinjonijiet tal-KESE (48) fejn il-Kumitat jistqarr li huwa konvint mill-bżonn li l-proċess ta' standardizzazzjoni għandu jitħaffef u m'għandux jiġi mxekkel aktar sabiex b'hekk ikun żgurat l-iżvilupp u l-kwalità għolja fl-oqsma kollha tas-suq intern, inkluż l-ambjent. L-għan għandu jkun li l-proċess isir aktar effiċjenti u irħas u li titnaqqas il-burokrazija, filwaqt li bħala miżura preparatorja, tinbena l-kapaċità ta' l-istituzzjonijiet fl-Istati Membri.

3.9.8 Il-Kumitat jixtieq jerġa' jenfasizza l-bżonn ta' kompatibilità bejn ir-regolamenti ambjentali u l-istandards li ma jorbtux, li huma bbażati fuq għarfien akbar tal-konsiderazzjonijiet u tal-kwalità ambjentali. Barra minn hekk tenħtieġ il-promozzjoni ta' kodiċi tal-kondotta aktar flessibbli u li tista' tipprovdi proċessi ta' standardizzazzjoni li huma aktar ambjentali għall-kumpaniji u għall-SMEs b'mod partikolari.

3.9.9 Il-Kumitat jemmen li huwa partikolarment importanti li l-ispeċifiċi ta' l-akkwist pubbliku jikkonformaw mar-rekwiżiti tal-protezzjoni ambjentali u tas-sostenibbiltà, kemm fil-ħidma u fil-konċessjonijiet pubbliċi kif ukoll fis-“setturi esklużi”.

4. Kummenti ġenerali

4.1 Il-Kumitat jemmen li minħabba r-rabta intima bejn il-kwistjonijiet tal-kompetittività, l-enerġija u l-ambjent, li għandhom impatt sinifikanti, b'mod partikolari, fuq l-industriji tal-prodotti bażiċi u intermedjarji, u li jimponu bidliet strutturali fil-qasam tal-manifattura, jeħtieġ koordinazzjoni stretta u aproċċ integrat għal numru ta' politiki u strumenti, fid-diversi livelli, flimkien ma' proċeduri ta' simplifikazzjoni u l-eliminazzjoni tal-burokrazija, b'mod speċjali għall-SMEs.

4.2 Sabiex tiġi assigurata l-koerenza ta' l-inizjattivi individwali u fl-istess waqt ikun hemm titjib fil-kompetittività u s-sostenibbilta, il-Kumitat jemmen li hemm bżonn: — tal-parteċipazzjoni bilanċjata tal-partijiet interessati kollha bil-għan li jinħoloq qafas regolatorju stabbli u prevedibbli fejn il-kompetittività, l-enerġija u l-ambjent jimxu id f'id; — ta' bilanċ ġust bejn l-istandardizzazzjoni, ir-regolamentazzjoni u l-awto-regolamentazzjoni volontarja; — ta' mekkaniżmi ta' appoġġ li jinkoraġġixxu l-aġġustament strutturali u r-riċerka għal teknoloġiji ġodda, nodfa u kompetittivi; — ta' taħriġ u taħriġ mill-ġdid għall-kumpaniji, fejn jiġu mħarrġa kemm id-dipartimenti tal-ġestjoni kif ukoll il-ħaddiema sabiex dawn isegwu l-bidliet industrijali sostenibbli li jistgħu joħolqu impjiegi ġodda u potenzjal kompetittiv ġdid; — ta' valutazzjoni ta' l-impatt ex-ante u ex-post ta' l-istrumenti regulatorji u volontarji sabiex jiġu assigurati l-konsistenza, l-effettività u s-sostenibbiltà; — ta' involviment akbar tal-konsumatur, il-produtturi u d-distributuri kemm fl-istadju tad-disinn kif ukoll fl-istadju tal-monitoraġġ u l-evalwazzjoni ta' l-applikazzjoni u l-konformità mal-miżuri ta' l-implimentazzjoni. — ta' ħarsien tas-suq uniku Ewropew sabiex ikun hemm kompetizzjoni ġusta anke mil-lat ta' l-istandards ambjentali, fil-livell intern kif ukoll dak internazzjonali;

4.3 Il-miżuri li ttieħdu sabiex jiġu integrati l-konsiderazzjonijiet ambjentali fl-attivitajiet industrijali kellhom riżultati importanti. L-industrija tal-manifattura ta' l-UE, bejn l-1985 u l-2000, kisbet tnaqqis ta' aktar minn 11 % fl-emissjonijiet tas-CO2 u fl-istess perijodu, il-produzzjoni fis-settur żdiedet b'31 % (49). Barra minn hekk, fl-industrija tal-manfittura seħħ diżakkuppjament (decoupling) mill-emissjonijiet ta' gassijiet aċidifikanti u ċertu livell ta' diżakkuppjament relattiv mill-użu ta' enerġija u ta' materji primi.

4.4 Il-Kumitat huwa konvint li l-protezzjoni ambjentali tista' toffri opportunitajiet ġodda għal djalogu bejn l-imsieħba soċjali u s-soċjetà ċivili kemm fuq livell interprofessjonali kif ukoll fuq livell settorjali bil-għan li jiġu introdotti proċessi sostenibbli ta' bidliet industrijali.

4.5 Aktar riżorsi għandhom jiġu dedikati għar-riċerka u d-disinn sabiex jinstabu soluzzjonijiet għall-problemi minn stadju bikri u sabiex jinżammu livelli għolja ta' produzzjoni u impjieg aktar milli jsir skambju ta' ċertifikati mingħajr ma jissolvew il-problemi li jinqalgħu.

4.5.1 Il-Kumitat jemmen li viżjoni għal perijodu fit-tul u l-użu ta' pjanijiet ta' rotta (roadmaps) fl-indirizzar ta' l-isfidi li jġibu magħhom l-objettivi ambjentali, bħal per eżempju fil-każ tal-Pjattaforma ta' l-Azzar Ewropea — jiffaċilitaw it-titjib u l-koordinazzjoni ta' l-istrumenti u r-riżorsi disponibbli, sabiex isir l-aħjar użu mill-aċċess għall-eċċellenza xjentifika u l-għarfien teknoloġiku.

4.5.2 Leġislazzjoni nazzjonali li tittrasponi direttivi u regolamenti Ewropej għandha tagħti inċentivi varji sabiex tinkoraġġixxi approċċ ġdid għad-disinn tal-prodotti, sabiex b'hekk ir- riċiklaġġ ta' dawn il-prodotti jkun aktar effettiv.

4.6 Teżisti relazzjoni intima bejn il-politiki tal-kompetittività, l-enerġija u l-ambjent u dawn għandhom impatt sinifikanti, b'mod partikolari, fuq industriji tal-prodotti bażiċi u intermedjarji.

4.7 Is-sosteniment ta' industrija sostenibbli jirrikjedi l-parteċipazzjoni bilanċjata tal-partijiet interessati kollha bil-għan li jinħoloq qafas regolatorju stabbli u prevedibbli fejn il-kompetittività, l-enerġija u l-ambjent jimxu id f'id; il-kwistjonijiet li għandhom jiġu kkunsidrati jinkludu: — l-implimentazzjoni konkreta ta' prinċipji ta' regolamentazzjoni aħjar; — il-bidla fil-klima, b'mod partikolari l-iskema għall-iskambju ta' l-emissjonijiet; — l-inizjattivi għall-promozzjoni ta' l-effiċjenza ta' l-enerġija u riżorsi rinnovabbli; — l-operazzjoni tas-swieq ta' l-enerġija, b'mod partikolari s-siq ta' l-elettriku; — l-implimentazzjoni ta' strateġija tematika għall-prevenzjoni u r-riċiklaġġ ta' l-iskart u l-leġislazzjoni relatata; — it-titjib fl-effiċjenza tar-riżorsi u l-użu ta' teknoliġiji ambjentali u innovattivi.

4.8 Fir-rigward tal-politiki ambjentali li huma mmirati lejn is-“servizzi pubbliċi lokali” bħall-kwalità ta' l-arja u l-ġonna muniċipali, huwa ovvju li l-bidliet fil-kwalità ta' l-ambjent ser ikollhom riperkussjonijiet lokali fuq il-prezzijiet tad-djar, l-impjieg, il-parteċipazzjoni ta' dawk il-klassijiet li ma jaqilgħuhiex tajjeb fid-deċiżjonijiet fil-qasam tal-protezzjoni ta' l-ambjent u l-kapaċità tagħhom li japplikaw l-istandards ta' l-effiċjenza sabiex jiffrankaw l-enerġija.

4.8.1 Fir-rigward ta' l-impjieg, filwaqt li qed jinħolqu impjiegi fis-setturi pubbliċi u privati u jinqata' impjieg li m'għadux neċessarju, is-settur terzjarju jeħtieġ programm kbir ta' riċerka sabiex il-profili professjonali jibdew jieħdu approċċ internazzjonali, appoġġjat minn strateġija Ewropea għall-mobbiltà sostenibbli.

4.9 Sabiex jissaħħu l-effettività u l-impatt pożittiv tal-miżuri tal-protezzjoni ambjentali, il-Kumitat jemmen li hemm bżonn li tiġi assigurata dimensjoni internazzjonali għall-azzjonijiet kkoordinati tal-Komunità. Huwa importanti li l-Ewropa tara li jkun hemm l-aktar livelli għolja ta' impenn globali u ta' konformità mar-rekwiżiti tal-protezzjoni ta' l-ambjent, inkluż permezz ta' l-integrazzjoni ta' klawsoli ta' konformità ambjentali fil-ftehim negozjat. Ir-regoli tal-kummerċ internazzjonali, b'mod partikolari, għandhom jikkunsidraw mhux biss id-dumping soċjali iżda wkoll dak ekoloġiku (50), u jħeġġu t-trasferiment tat-teknoloġiji ambjentali u l-implimentazzjoni ta' l-eko-innovazzjoni fid-dinja kollha (51).

4.10 B'relazzjoni ma' dan hemm bżonn li jitħeġġu u jiġu appoġġjati l-inizjativi għal pjanijiet ta' rotta ambizzjużi sabiex jiġu żviluppati punti ta' referenza internazzjonali u settorjali għall-effiċjenza ta' l-enerġija u t-tnaqqis ta' l-emissjonijiet perikolużi, bbażati fuq l-aqwa teknoloġiji disponibbli (BAT (52)).

4.11 L-Unjoni Ewropea għandha tippersisti mal-pajjiżi industrijalizzati u l-pajjiżi emerġenti prinċipali, b'mod partikolari iċ-Ċina u l-Indja, sabiex jinstabu toroq ġodda li jistgħu iwasslu lill-pajjiżi kollha lejn l-iżvilupp sostenibbli. Dan jaf jirrikjedi qafas ġdid għall-politika ta' l-iżvilupp tal-Komunità (53).

Brussell, it-12 ta' Diċembru 2007. Il-President tal-Kumitat Ekonomiku u Soċjali Ewropew Dimitris DIMITRIADIS

(1) Ara wkoll is-Sistema tal-Eurovignette — Direttiva 2006/38/EC li temenda d-Direttiva 1999/62/EC dwar it-tassazzjoni a karigu tal-vetturi tal-merkanzija tqila għall-użu ta' xi infrastrutturi.

(2) Ara l-Opinjoni esploratorja tal-KESE NAT/348 — ĠU C 168, 20.7.2007 finali — rapporteur: Is-Sur Ribbe.

(3) L-Opinjoni tal-KESE dwar l-Iżvilupp Sostenibbli bħala l-forza ewlenija għall-bidliet industrijali, CCMI/029 — ĠU C 318, 23.12.2006 (mhix disponibbli bil-Malti).

(4) CCMI/002 u CCMI/029 — ĠU C 318, 23.12.2006.

(5) CCMI/029 — ĠU C 318, 23.12.2006, paragrafu B — mhux disponibbli bil-Malti.

(6) Id-Direttiva tal-Kunsill Nru 96/82/KE tad-9 ta' Diċembru 1996 dwar il-kontroll tar-riskji ta' inċidenti maġġuri li jinvolvu s-sustanzi perikolużi (Severo II Direttiva).

(7) Direttiva 2005/32/KE tal-Parlament Ewropew u tal-Kunsill, tas-6 ta' Lulju 2005, li tistabbilixxi qafas għat-twaqqif ta' rekwiżiti għall-disinn ekoloġiku għall-prodotti li jużaw l-enerġija u li temenda d-Direttiva tal-Kunsill 92/42/KEE (COM(2003) u d-direttivi 96/57/KE u 2000/55/KE tal-Parlament Ewropew u tal-Kunsill.

(8) L-istrateġiji tematiċi huma:

— it-tniġġis ta' l-arja;

— l-ambjent tal-baħar;

— l-użu sostenibbli tar-riżorsi naturali;

— il-prevenzjoni u r-riċiklaġġ ta' l-iskart;

— il-protezzjoni tal-ħamrija;

— l-użu tal-pestiċidi;

— l-ambjent urban.

(9) Ara d-Direttiva 2005/32/KE.

(10) Ara TEN/274, rapporteur: Is-Sur Iozia, u TEN/287, rapporteur: is-Sur Zboril.

(11) Ara l-Opinjoni TEN/287 dwar l-użu tal-bijokarburanti u l-progress miksub — rapporteur: Is-Sur Iozia.

(12) ĠU C 117, 30.4.2004 dwar Strateġija għall-Iżvilupp Sostenibbli.

(13) ĠU C 325, 30.12.2006 — Il-ftuħ u t-tisħiħ tal-potenzjali ta' l-Ewropa għar-riċerka, l-iżvilupp u l-innovazzjoni, rapporteur is-Sur Wolf (opinjoni esploratorja).

(14) ĠU C 185, 8.8.2006 dwar il-programmi speċifiċi tas-7 Programm Qafas 2007-2013, rapporteurs: Is-Sur Wolf u s-Sur Pezzini.

(15) Il-Pjattaformi tat-Teknoloġija Ewropea huma organizzazzjonijiet privati informali li jiġbru flimkien il-partijiet interessati kollha u jfornuhom b'viżjoni u approċċ komuni għall-iżvilupp ta' teknoloġiji f'oqsma partikolari, billi jiffukaw fuq kwistjonijiet strateġiċi fejn it-tkabbir, il-kompetittività u s-sostenibbiltà ta' l-UE jiddependu minn progress teknoloġiku kbir. Fil-bidu ta' l-2007 kien hemm 31 pjattaforma bħal dawn. Ara t-Tielet Rapprt dwar il-Pjattaformi tat-Teknoloġija Ewropea, fit-tnedija tas-7 Programm Qafas, il-Kummissjoni Ewropea, Marzu 2007.

(16) Ara COM(2004) 38 finali: “It-Tħeġġiġ tat-Teknoloġiji għall-Iżvilupp Sostenibbli: Pjan ta' Azzjoni dwar it-Teknoloġiji Ambjentali għall-Unjoni Ewropea”.

(17) Deċiżjoni 2006/702/KE: Deċiżjoni tal-Kunsil tas-6 ta' Ottubru 2006 dwar Il-linji ta' gwida strateġiċi tal-Komunità dwar il-koeżjoni — mhux disponibbli bil-Malti

(18) Artikolu 2 et seq., Regolament (KE) Nru 1084/2006 tal-Kunsill tal-11 ta' Lulju 2006 li jistabbilixxi Fond ta' Koeżjoni u li jħassar ir-Regolament (KE) Nru 1164/94.

(19) ĠU C 93, 27.4.2007, rapporteur: Is-Sur Derruine — mhux disponibbli bil-Malti.

(20) ĠU C 65, 17.3.2006, rapporteurs: Is-Sur Welschke u s-Sur Fusco.

(21) ĠU C 255, 14.10.2005, rapporteur: Is-Sur Ribbe.

(22) Ara ĠU C 318, 23.12.2006 dwar Il-gvernanza territorjali tal-bidliet industrijali, rapporteurs: Is-Sur Pezzini u s-Sur Gibillieri — mhux disponibbli bil-Malti.

(23) Ara ĠU C 168, 20.7.2007 dwar It-trasport fiż-żoni urbani u metropolitani, rapporteur: Is-Sur Ribbe.

(24) ĠU C 318, 23.12.2006, dwar ir-riforma ta' l-għajnuna statali, rapporteur: Is-Sur Pezzini, fil-punt 3.10 fejn intqal li il-qafas Komunitarju għall-għajnuna statali għall-protezzjoni ta' l-ambjent ser jibqa' fis-seħħ sa l-2007. Intqal ukoll li f'dan il-qasam ukoll, huwa importanti li wieħed isegwi l-objettivi ta' Lisbona li jiffaċilitaw l-introduzzjoni ta' l-iskema ta' l-iskambju ta' l-emissjonijiet tas-CO2 (ETS National Allocation Plans) bħala parti mill-objettivi tal-Protokoll ta' Kyoto.

(25) Ara COM(2007) 379 tat-8 ta' Ottubru 2007 b'mod partikolari l-paragrafi 5.2, 5.3, 5.4 u 5.5.

(26) ĠU C 221 tas-17.9.2003 dwar il-Proposta għal Direttiva tal-Parlament Ewropew u tal-Kunsill li tistabbilixxi skema għall-iskambju tal-kwoti ta' l-emissjonijiet ta' gassijiet b'effett ta' serra ġewwa l-Komunità u li temenda d-Direttiva tal-Kunsill 96/61/KE COM(2001) 581 final — 2001/0245 (COD), ĠU C 221 tas-17.9.2002, pp. 27-30.

(27) Ara COM(2007) 386 li dwarha bħalissa il-KESE (is-sezzjoni speċjalizzata għat-Trasport, l-Enerġija, l-Infrastruttura u s-Soċjetà ta' l-Informazzjoni) qiegħed iħejji abbozz ta' opinjoni.

(28) ĠU C 80, 30.3.2004: Il-mekkaniżmi tal-proġett ta' Kyoto (II). Rapporteur: is-Sinjura Nouail Marliere.

(29) Ara ĠU C 318, 23.12.2006 — Strateġija Tematika dwar l-Ambjent Urban, rapporteur: Is-Sur Pezzini.

(30) Ara l-Iskorbord 15, is-Suq Intern, Diċembru 2006, paġna 21 (http://ec.europa.eu/internal_market/score/docs/score15bis/score15bis_en.pdf) “Breakdown of infringement proceedings per sector — .Figura 16: ‘Environment’, ‘energy and transport’ and ‘taxation and customs union’ account for half of the infringement proceedings”.

(31) Ara ĠU C 241, 7.10.2002 rpporteur: Is-Sinjura Sanchez ĠU C 241 tas-7 ta' Ottubru 2002.

(32) COM(2005) 667 finali.

(33) ĠU C 117, 30.4.2004, rapporteur: Is-Sur Pezzini.

(34) ĠU C 294, 25.11.2005, rapporteur: Is-Sur Braghin.

(35) COM(2002) 412 Komunikazzjoni mill-Kummissjoni dwar Ftehim Ambjentali Komunitarju fi ħdan il-qafas tal-pjan ta' azzjoni għas-simplifikazzjoni ta' l-ambjent regolatorju u t-titjib tiegħu.

(36) ĠU C 61, 14.3.2003 — rapporteur: Is-Sur Gafo Fernández.

(37) ĠU C 61, 14.3.2003.

(38) Opinjoni esploratorja tal-KESE, CESE 562/2007 fin — INT/347: Is-semplifikazzjoni tal-kuntest leġislattiv fis-settur tal-makkinarju, rapporteur: Is-Sur Iozia.

(39) ĠU C 296, 29.9.1997, p. 77.

(40) CESE 925/2001 rapporteur: Is-Sur Pezzini.

(41) ĠU C 258, 20.9.1999, rapporteur: Is-Sur Pezzini u CESE 1160/2006 dwar il-Bidla fil-klima — Ir-rwol tas-soċjetà ċivili, rapporteur is-Sur Ehnmark.

(42) Il-membri tal-KESE kemm-il darba talbu li l-bini tas-sede tal-Kumitat jgħaddi miċ-ċertifikazzjoni ta' l-EMAS, hekk kif talbet li jsir il-Kummissjoni għall-bini tagħha.

(43) ĠU C 318, 23.12.2006 IL-bidla fil-klima — Ir-rwol tas-soċjetà ċivili, rapporteur: Is-Sur Ehmnark.

(44) ĠU C 169, 6.7.1992 dwar il-Green Paper dwar il-Promozzjoni ta' qafas Ewropew għar-responsabbiltà soċjali korporattiva, rapporteurs: Is-Sinjura Hornung Draus, Is-Sinjura Engelen-Kefer u s-Sur Hoffelt; ĠU C 223, 31.8.2005 dwar Strumenti ta' informazzjoni u ta' kejl għas-CSR f'ekonomija globalizzata, rapporteur: Is-Sinjura Pichenot; ĠU C 325, 30.12.2006 dwar L-Implimentazzjoni tas-sħubija għat-tkabbir u l-impjiegi: Nagħmlu mill-Ewropa ċentru ta' eċċellenza fil-qasam tar-responsabbiltà soċjali korporattiva, rapporteur: Is-Sinjura Pichenot.

(45) ĠU C 185, 8.8.2006, rapporteur: Is-Sur Ehnmark.

(46) ĠU C 318, 23.12.2006 dwar Il-gvernanza territorjali tal-bidliet industrijali: ir-rwol ta' l-imsieħba soċjali u l-kontribut tal-Programm ta' Kompetittività u l-Innovazzjoni (opinjoni fuq inizjattiva proprja), rapporteurs: Is-Sur Pezzini u s-Sur Gibillieri.

(47) Il-GVA ta' l-industrija attwalment huwa ta' 22 % tal-PGD (71 % servizzi; 5 % kostruzzjoni u 2 % agrikoltura), sors: EUROSTAT.

(48) ĠU C 117, 30.4.2004; u ĠU C 74, 23.3.2005, rapporteur: Is-Sur Pezzini.

(49) Ara EIPRO, il-Kummissjoni, ĊKR, Mejju 2006.

(50) Ara l-Green Paper dwar Żarmar Aħjar tal-Bastimenti, COM(2007) 269 tat-22 ta' Mejju 2007.

(51) Il-Konklużjonijiet tal-Kunsill dwar l-għotja ta' impuls ġdid lill-politika ambjentali ta' l-UE, 28/6/2007.

(52) BAT = Best Available Technologies.

(53) Ara Stimi ta' l-Impatt tas-Sostenibbiltà (SIA) skond in-negozjati ta' l-FSE mal-pajjiżi ta' l-AKP (ara l-opinjoni esploratorja REX/189 — ĠU C 65, 17.3.2006, ir-rapporteur: Is-Sur Pezzini, il-ko-rapporteur: Is-Sur Dantin).